ҚАЙРАН, КҮЛПӘШ...
"ҚАЙРАН, КҮЛПӘШ..." | "https://abai.kz/post/44050"
TITLE: ҚАЙРАН, КҮЛПӘШ...
URL: https://abai.kz/post/44050
META: "ҚАЙРАН, КҮЛПӘШ..." | "https://abai.kz/post/44050"
DATE: 03.03.2016
AUTHOR(s): Абай-Ақпарат
TOTAL WORDS: 219
TEXT: - Директор іште ме? - Иә. Кіріңіз, сізді күтіп отыр. - Шақырдыңыз ба?.. - Қайда жүрсің, Күлпәш? Сені күткеніме жарты сағат болды. Қане, тез оқушыларыңды ал да, әкімнің үйіне бар. Жем-шөбін тасып үлгере алмай, қиналып жатқан көрінеді. - ... - Күлпәш, неге телефоныңды көтермейсің? - Мен оқушыларыммен бірге егістікте жүрмін. Даусын естімей қалыппын... - Егістігі несі? Онда кім жіберді сендерді? - Өзіңіз өткенде айтып едіңіз ғой. Әкімнің орынбасарына масаққа көмектесіп жіберіңдер деп... - А, иә. Онда ертең ертемен маған кіріп кет! - ... - Сәлеметсіз бе?.. Кіруге бола ма? - Кел, кел. Қазір ешқайда бұрылмай біздің үйге бар. Ауданнан тексеру келе жатыр екен. Соларды күтіп жіберейік. - Менің бүгін ашық сабағым бар еді... - Ашық сабақты қайтесің? Бір тапсырмаларын бере сал. Үйден дайындалып келсін! - ... - Келіңдер, кіріңдер. Үздік-создық болмай, неге ертерек жиналмайсыңдар! Қысқасы, сайлау да келіп қалды. Әр үйді аралап жүріп дауыс жинайсыңдар. Білесіңдер ғой, үйді-үйіне бармасаң бірі қозғалмайды. - Директор мырза, сайлау, комиссия күту, картоп жинау деп жүріп, оқу үлгерімі мүлде нашарлап кетті... - Тоқтат. Саған мұндай ақылды сөздерді кім үйретіп жүр? Әлде орныңды босатқың келе ме? - ... - Кел, Күлпәш. Жағдайды мен айтпай-ақ түсініп отырған шығарсың. Оқушыларың ұлттық тесттен аудан бойынша ең төменгі баға алды. Сен ғана емес, менің де басыма бұлт үйіріліп отыр. Сондықтан, өз еркіңмен арызыңды жаза ғой! Қанағат Әбілқайыр Facebook-тегі парақшасынан
